"MASTURBACIJA/samozadovoljavanje, pornografija i perverzije u bračnom odnosu (primjerice oralni odnos)? (Koliko puta?)", samo je jedno od pitanja koje biste prema uputama stanovitog don Josipa Radića trebali postaviti sebi prije ispovijedi, a potom biste taj odgovor trebali podijeliti sa svećenikom koji vas sluša.

No nije to jedino što Radić misli da bi ljudi trebali podijeliti s popom ako žele dobiti spas duše koji svećenici tako rado obećavaju.

Tako biste trebali otkriti i jeste li sudjelovali u izvršavanju pobačaja i/ili eutanazije te, ako jeste, koliko puta ste to učinili. Nemojte misliti da ste se izvukli ako iza sebe nemate pobačaja ili eutanazije, Radić je popisao još nekoliko grijeha, a za sve ga zanima samo jedno pitanje: "Koliko puta?" Pa krenite brojati...

"Čuvanje od začeća u braku: prekid odnosa, korištenje prezervativa, pilula? Koliko puta? Sterilizacija?" nabraja on.

Ako ste samo teoretičar, opet se niste izvukli.

"Ne sagriješi bludno: Zadržavanje i razvijanje bludnih misli i želja za slobodnom, oženjenom, posvećenom ili osobom istog spola?" piše Radić, ali tu je vjerojatno i njemu jasno da do odgovora na pitanje koliko puta neće baš lako doći.

Dotaknuo se i odjeće koju smatra grešnom.

"Jeste li razgolićenošću te prozirnom odjećom ili odjećom uz tijelo navodili druge na grijeh?" nastavlja on.

Broji li se svaki put kad ste nosili odjeću uz tijelo, ili samo kad ste naveli nekog na grijeh, ne pojašnjava.

Iako je medicinski potpomognuta oplodnja brojnim obiteljima donijela nemjerljivu radost, za Radića ste grješnik ako je samo podržavate.

Također, korisnicima Facebooka za oko je zapela i treća točka koja kaže: "Kontakt sa zlim i okultnim praksama: yoga, reiki, spiritizam (zazivanje duhova), sotonizam, sotonistička glazba, sanjarica, horoskop, tarot, uroci, praznovjerje... razgovor s palim anđelima?"

Popis je izazvao brojne reakcije na društvenim mrežama.

"Ajmo katolici... koliko puta?", "Kakva je situacija sa oralnim odnosom van braka - pitam za frendicu", "Je li grijeh kad nagovaraš nekoga da ti prepričava svoje seksualne doživljaje i opisuje što je i koliko puta radio", pisali su članovi grupe u komentarima ispod fotografije koja ih je ostavila u šoku.